ET Euroopa Liidu Teataja L 23/41

KOMISJONI OTSUS,

27. jaanuar 2014,

millega kinnitatakse Kreeka osalemine tõhustatud koostöös abielulahutuse ja lahuselu suhtes kohaldatava õiguse valdkonnas

(2014/39/EL)

EUROOPA KOMISJON,

võttes arvesse Euroopa Liidu toimimise lepingut, eriti selle artikli 328 lõiget 1 ja artikli 331 lõiget 1,

võttes arvesse nõukogu 12. juuli 2010. aasta otsust 2010/405/EL tõhustatud koostöö lubamise kohta abielulahutuse ja lahuselu suhtes kohaldatava õiguse valdkonnas (1),

võttes arvesse nõukogu 20. detsembri 2010. aasta määrust (EL) nr 1259/2010 tõhustatud koostöö rakendamise kohta abielulahutuse ja lahuselu suhtes kohaldatava õiguse valdkonnas (2),

võttes arvesse Kreeka teadet oma kavatsuse kohta osaleda tõhustatud koostöös abielulahutuse ja lahuselu suhtes kohaldatava õiguse valdkonnas

ning arvestades järgmist:

(1) 12. juulil 2010 otsustas nõukogu lubada tõhustatud koostöö Belgia, Bulgaaria, Saksamaa, Hispaania, Prantsusmaa, Itaalia, Läti, Luksemburgi, Ungari, Malta, Austria, Portugali, Rumeenia ja Sloveenia vahel abielulahutuse ja lahuselu suhtes kohaldatava õiguse valdkonnas.

(2) Nõukogu võttis 20. detsembril 2010 vastu määruse (EL) nr 1259/2010 tõhustatud koostöö rakendamise kohta abielulahutuse ja lahuselu suhtes kohaldatava õiguse valdkonnas.

(3) 21. novembril 2012 võttis komisjon vastu otsuse 2012/714/EL, millega kinnitatakse Leedu osalemine tõhustatud koostöös abielulahutuse ja lahuselu suhtes kohaldatava õiguse valdkonnas (3).

(4) Kreeka teatas oma kavatsusest osaleda tõhustatud koostöös abielulahutuse ja lahuselu suhtes kohaldatava õiguse valdkonnas 14. oktoobri 2013. aasta kirjaga, mis registreeriti komisjonis 15. oktoobril 2013.

(5) Komisjon märgib, et ei otsuses 2010/405/EL ega määruses (EL) nr 1259/2010 ei ole abielulahutuse ja lahuselu suhtes kohaldatava õiguse valdkonnas toimuvas tõhustatud koostöös osalemiseks ette nähtud mingeid eritingimusi, ning märgib, et Kreeka osalemine peaks tõhustatud koostööst tulenevaid eeliseid suurendama.

(6) Kreeka osalemine tõhustatud koostöös abielulahutuse ja lahuselu suhtes kohaldatava õiguse valdkonnas tuleks seega kinnitada.

(7) Komisjon peaks võtma vastu üleminekumeetmed, mis on vajalikud määruse (EL) nr 1259/2010 kohaldamiseks Kreekas.

(8) Määrus (EL) nr 1259/2010 peaks Kreekas jõustuma järgmisel päeval pärast käesoleva otsuse avaldamist Euroopa Liidu Teatajas,

ON VASTU VÕTNUD KÄESOLEVA OTSUSE:

Artikkel 1

Kreeka osalemine tõhustatud koostöös

1. Kinnitatakse Kreeka osalemise otsusega 2010/405/EL lubatud tõhustatud koostöös abielulahutuse ja lahuselu suhtes kohaldatava õiguse valdkonnas.

2. Määrust (EL) nr 1259/2010 kohaldatakse Kreekas kooskõlas käesoleva otsusega.

Artikkel 2

Kreeka esitatav teave

Kreeka edastab komisjonile hiljemalt 29. oktoobriks 2014 oma siseriiklikud õigusnormid, kui need on olemas, järgmise kohta:

a) ametlikud nõuded seoses kohaldatava õiguse valikut käsitlevate kokkulepetega vastavalt määruse (EL) nr 1259/2010 artikli 7 lõigetele 2–4 ning

b) võimalus määrata kohaldatav õigus kooskõlas määruse (EL) nr 1259/2010 artikli 5 lõikega 3.

Artikkel 3

Üleminekusätted Kreekale

1. Määrust (EL) nr 1259/2010 kohaldatakse Kreekas ainult kohtumenetluste suhtes, mis on algatatud, ja nimetatud määruse artiklis 5 osutatud kokkulepete suhtes, mis on sõlmitud alates 29. juulist 2015.

Kohaldatava õiguse valikut käsitlev kokkulepe, mis on sõlmitud enne 29. juulit 2015, jõustub Kreekas siiski samuti, tingimusel et see vastab määruse (EL) nr 1259/2010 artiklitele 6 ja 7.

2. Määrusega (EL) nr 1259/2010 ei piirata Kreekas nende kohaldatava õiguse valikut käsitlevate kokkulepete kohaldamist, mis on sõlmitud vastavalt selle osaleva liikmesriigi õigusele, mille kohtu poole pöördutakse enne 29. juulit 2015.

Artikkel 4

Määruse (EL) nr 1259/2010 jõustumise ja kohaldamise alguse kuupäev Kreekas

Määrus (EL) nr 1259/2010 jõustub Kreekas järgmisel päeval pärast käesoleva otsuse avaldamist Euroopa Liidu Teatajas.

Määrust (EL) nr 1259/2010 kohaldatakse Kreekas alates 29. juulist 2015.

Artikkel 5

Jõustumine

Käesolev otsus jõustub järgmisel päeval pärast selle avaldamist Euroopa Liidu Teatajas.

Brüssel, 27. jaanuar 2014 Komisjoni nimel president José Manuel BARROSO

(1) ELT L 189, 22.7.2010, lk 12.

(2) ELT L 343, 29.12.2010, lk 10.

(3) ELT L 323, 22.11.2012, lk 18.